Generálna prokuratúra
Slovenskej republiky
IV/1 Gn 5004/04-17                                                       
                                                                               Ústredná evidencia stanovísk
                                                                               generálneho prokurátora
                                                                               Slovenskej republiky
                                                                               Por. č. 4/2004

 
S T A N O V I S K O
generálneho prokurátora Slovenskej republiky
podľa § 10 ods. 2 zákona č. 153/2001 Z.z. o prokuratúre

zo 4.mája 2004

k podmienkam pokračovania v trestnom stíhaní vedenom “vo veci” po tom, ako došlo k právoplatnému postúpeniu veci alebo zastaveniu trestného stíhania

      Ak bolo trestné stíhanie začaté podľa § 160 ods.1 Trestného poriadku  a vedené len “vo veci”, právoplatné uznesenie o postúpení veci alebo zastavení trestného stíhania nevytvára prekážku  rozhodnutej veci a v trestnom stíhaní možno kedykoľvek pokračovať, ak nie sú iné zákonné prekážky a to aj bez zrušenia takých rozhodnutí v konaní o mimoriadnych opravných prostriedkoch. 

      Podmienkou pokračovania v trestnom stíhaní vedenom “vo veci” po tom, ako došlo k právoplatnému postúpeniu veci alebo zastaveniu trestného stíhania, je opätovné začatie trestného stíhania podľa § 160 ods.1 Trestného poriadku.
 
O d ô v o d n e n i e :

      Novelou Trestného poriadku vykonanou zákonom č. 272/1999 Z.z., ktorá nadobudla účinnosť 1.novembra 1999, bol do trestného konania opätovne zakotvený inštitút začatia trestného stíhania “vo veci” podľa § 160 ods.1 Trestného poriadku.

2

      Poznatky generálnej prokuratúry nasvedčujú na nejednotný postup orgánov prípravného konania v prípadoch, keď po právoplatnom postúpení veci alebo zastavení trestného stíhania vedeného “vo veci” je potrebné v trestnom stíhaní pokračovať, pretože na také rozhodnutie neboli splnené zákonné podmienky, alebo vyšli najavo nové skutočnosti alebo dôkazy.

      Podľa ustanovenia § 12 ods.11 Trestného poriadku je prípravným konaním úsek trestného konania od začatia trestného stíhania do podania obžaloby, postúpenia veci, prerušenia alebo zastavenia trestného stíhania pred podaním obžaloby. 

      Účelom začatia trestného stíhania podľa § 160 ods.1 Trestného poriadku je vytvoriť základné procesné podmienky na vykonávanie úkonov tvoriacich obsah prípravného konania. Začatie trestného stíhania je teda podmienkou na vykonávanie potrebného dokazovania s procesnými dôsledkami pre ďalšie konanie a rozhodnutie.

      Právoplatné rozhodnutie o postúpení veci podľa § 171 Trestného poriadku alebo zastavení trestného stíhania podľa § 172 Trestného poriadku má aj v trestnom stíhaní vedenom len “vo veci” procesný význam v tom zmysle, že sa ním končí prípravné konanie. 

      Účelom takých rozhodnutí však nie je úplne zabrániť trestnému stíhaniu. 

      Z dikcie ustanovenia § 11 ods.1 písm.e),f) Trestného poriadku je zrejmé, že ak nedošlo k zastaveniu trestného stíhania alebo postúpeniu veci proti určitej osobe, možno v trestnom stíhaní kedykoľvek pokračovať, ak nie sú iné zákonné prekážky a to aj bez zrušenia takých rozhodnutí v konaní o mimoriadnych opravných prostriedkoch.  Tieto  rozhodnutia  totiž   nemajú  povahu  záväzných rozhodnutí o skutku vo veci samej a preto nevytvárajú prekážku veci rozhodnutej – res judicatae.

      Skutočnosť, že tieto rozhodnutia nevytvárajú prekážku rozhodnutej veci, však nemá vplyv na ich procesný účinok spočívajúci v tom, že nimi bolo skončené prípravné konanie.

      S poukazom na vyššie uvedené je preto nevyhnutnou podmienkou pokračovania  v   trestnom   stíhaní   vedenom   “vo  veci”  po   tom,  ako   došlo 

3

k právoplatnému postúpeniu veci alebo zastaveniu trestného stíhania, opätovné začatie  trestného  stíhania  podľa  § 160 ods.1  Trestného poriadku. Ak by došlo k vykonávaniu procesných úkonov, hoci nebolo trestné stíhanie opätovne začaté, nesporne by sa tak stalo mimo prípravného konania, čoho dôsledkom by bola nepoužiteľnosť výsledkov takto vykonaného dokazovania.

      Na okraj je potrebné poznamenať, že opakované začatie trestného stíhania podľa § 160 ods.1 Trestného poriadku nespochybňuje procesnú relevantnosť úkonov vykonaných po prvom začatí trestného stíhania a pred postúpením veci alebo zastavením trestného stíhania v rovnakej veci, za podmienky zachovania totožnosti skutku.       

      Toto stanovisko nadobúda záväznosť 15.mája 2004.

                                                                           JUDr. Dobroslav TRNKA      
                                                                                 generálny prokurátor